Buxoroda kuchli shamol natijasida jarohatlanganlar soni 41 kishiga yetdi

Buxoro viloyat hokimligi 27 apreldan 28 aprelga o‘tar kechasi viloyat hududida kuchli shamol va yog‘ingarchilik oqibatlari haqida batafsil ma’lumotlarni e’lon qildi.
Yetkazilgan talofatni o‘rganish hamda ularni bartaraf etish bo‘yicha tezkor viloyat shtabi taqdim qilingan dastlabki ma’lumotlarga ko‘ra, viloyat bo‘yicha jami 5293 ta ob’ektning 378 ming 238 kv.metr tom qismida shifer qoplamalari, 1630 kv.metr bino va devorlari, 15415 dona eshik va derazalariga shikast yetdi. Jumladan:
Bundan tashqari, 82 holatda tabiiy gaz ta’minotida, 120 holatda elektr energiyasi ta’minotida uzilish va avariya holatlari qayd qilindi. Shuningdek, 450 dona elektr temir beton tayanchlari yiqilgan bo‘lsa, uzilib yerga tushgan simlarning uzunligi 51 kmni, ishdan chiqqan transformatorlar soni 25 tani tashkil etadi.

Kuchli shamol va yog‘ingarchilik oqibatida viloyat bo‘yicha 42 ming 400 dona yirik daraxtlar sinishi va qulashi qayd qilindi. Binolar ostida va daraxtlar ostida qo‘yilgan yuridik va jismoniy shaxslarning 415 ta avtotransportlariga jiddiy ziyon yetdi.
Sog‘liqni saqlash boshqarmasining bergan ma’lumotiga ko‘ra, 41 nafar fuqaroga shundan, 32 nafariga yengil, 7 nafariga o‘rta va 1 nafar fuqaroga og‘ir tan jarohati yetdi. Qolaversa, 1 ta holatda o‘lim qayd etildi. Yengil va og‘ir tan jarohati yetgan 8 nafar fuqaro tibbiyot muassasasiga yotqizildi. 32 nafariga birinchi tibbiy yordam ko‘rsatilib, uyga javob berildi.
Amaliy tadbirlarga FVBlardan jami 635 nafar shaxsiy tarkib, 114 ta avtotransport vositasi, shuningdek, mahalliy hokimiyatlar va Favqulodda vaziyatlarda ularning oldini olish va harakat qilish davlat quyi tizimiga kiruvchi IIB, SSB, kommunal va boshqa tegishli xizmatlardan mas’ul xodimlarni jalb etgan holda talofat oqibatlarini bartaraf etish ishlari amalga oshirilmoqda.